
ЕУРАЗИЯЛЫҚ ҮКІМЕТАРАЛЫҚ КЕҢЕС


ШЕШІМ

	2025 жылғы «11» желтоқсан
	№ 7
	                     Мәскеу қаласы




Еуразиялық экономикалық комиссия Алқасының 2025 жылғы 17 қарашадағы № 101 шешіміне өзгеріс енгізу туралы

Еуразиялық экономикалық комиссия туралы Ереженің 30-тармағына сәйкес (2014 жылғы 29 мамырдағы Еуразиялық экономикалық одақ туралы шартқа № 1 қосымша), Еуразиялық экономикалық комиссияның Еуразиялық экономикалық одаққа мүше мемлекеттердің өкілдерінің қатысуымен (бұдан әрі тиісінше – мүше мемлекеттер, Одақ) 2025 жылғы 17 қарашадағы № 101 «Қытай Халық Республикасынан шығарылатын және Еуразиялық экономикалық одақтың кедендік аумағына әкелінетін графиттелген электродтарға қатысты демпингке қарсы баж енгізу арқылы демпингке қарсы шара қолдану туралы» Еуразиялық экономикалық комиссия Алқасының шешіміне (бұдан әрі – № 101 Шешім) өзгерістер енгізу қажеттілігі мәселесі бойынша жүргізілген консультациялардың нәтижелері туралы ақпаратты назарға ала отырып, сондай-ақ аталған мәселені Еуразиялық экономикалық комиссия Кеңесінің отырысында қарауды ескере отырып, № 101 Шешімге өзгерістер енгізу қажеттігін мойындай отырып, Еуразиялық үкіметаралық кеңес шешті:
1. Еуразиялық экономикалық комиссия Алқасына кезекті отырысында № 101 Шешімге мынадай өзгерістер енгізуді көздейтін шешім қабылдау тапсырылсын:
а) Қытай Халық Республикасынан шығарылатын және Одақтың кедендік аумағына әкелінетін, пештерде пайдаланылатын, диаметрі 520 мм-ден асатын, бірақ 650 мм-ден аспайтын дөңгелек қималы графиттелген электродтарға не қимасының ауданы 2700 см²-ден асатын, бірақ 3300 см²-ден аспайтын өзге де көлденең қималы электродтарға (бұдан әрі – графиттелген электродтар) қатысты мүше мемлекеттердің аумақтарына жыл сайын әкелу көлемдерін белгілеу, олардың шегінде демпингке қарсы баж алынбайды, мынадай мөлшерлерде:
700 тонна – Армения Республикасы үшін;
1000 тонна –  Беларусь Республикасы үшін (тауарлар өндіру кезінде пайдалануға арналған графиттелген электродтарға қатысты);
1000 тонна – Қазақстан Республикасы үшін;
б) мүше мемлекеттер үшін белгіленген жыл сайынғы көлемдер шегінде графиттелген электродтарды Одақтың кедендік аумағына демпингке қарсы бажды төлемей әкелуді жүзеге асыру, мұндай электродтардың нысаналы мақсатын растайтын, мүше мемлекеттің уәкілетті атқарушы органы берген және әкелінетін графиттелген электродтардың саны туралы мәліметтерді қамтитын растау болған жағдайда;
в) Liaoning Dantan New Materials Co., Ltd. компаниясының бағалық міндеттемелерін мақұлдау.


№ 101 Шешім осы Шешімнің 1-тармағына сәйкес оған өзгерістер енгізу туралы Еуразиялық экономикалық комиссия Алқасының шешімі күшіне енген күннен бастап күшіне енеді.

